Desperationen over de manglende norske turister hos de danske færgerederier spreder sig. - Det er klart, at det er anstrengende, at der ikke er nogen retningslinjer for, hvad vi gør, når nu højsæsonen er lige om hjørnet, siger Brian Thorsted Hansen, koncernchef hos færgerederiet, Fjord Line. Nordmændene er rederiets største kundegruppe, så det er et stort problem. Hvis ikke sommeren kan byde på norske turister. Hvis det viser sig, at det ikke bliver muligt at sejle med norske turister i højsæsonen er nødplanen klar. - Det er klart, så må man tilbage til ejerne, långiverne og bankerne, for at se, hvad er det for en situation, som vi nu står i. Men det er ikke der, hvor jeg ser vi er lige nu, da vi skaffede noget refinansiering tidligere på året, siger Brian Thorsted Hansen. Danske Rederier: Vi savner en plan fra norsk side Danske rederier fortæller, det er et generelt problem for færgerederier med ruter mellem Danmark og Norge lige nu, da en stor omsætning her går tabt. Viceadministrerende direktør hos Danske Rederier, Jakob K. Clasen, mener, at det går hårdt ud over de ramte rederier. - Krisen er tydelig for rederiernes udenrigssejladser mangler i disse tilfælde hovedparten af turisterne, der normalt er om bord. Vi savner en klar plan for restriktioner fra norsk side, når det handler om at rejse ind i Norge den kommende sommer, siger Jakob K. Clasen. Jakob K. Clasen fortæller desuden, at Norge generelt er meget restriktive. - Vi ønsker en klar mobilitetsplan fra nordmændene for, hvordan danskere og nordmænd kan rejse hver sin vej til sommer, og den køreplan mangler lige nu fra Norge i modsætning til de andre lande, der ligger i nærheden af os, siger Jakob K. Clasen. Erhvervsliv står til at miste stor omsætning Det er ikke kun færgerederierne, der ligger til kaj ved havnen i Hirtshals, som savner nordmændene på bundlinjen af regnskabet. Også erhvervslivet i Hirtshals lider under manglende norske turister. -	 Det betyder rigtigt meget, vi savner jo det her flow af norske turister, det er hårdt for Hirtshals og for hele området, siger Per Martensen, handelschef hos Hirtshals Handel og Erhverv. Det er da også store dele af omsætningen, som erhvervslivet i Hirtshals og omegn vil mangle uden de gæstende norske turister. - Det drejer sig om 15-20 procent for blandt mange virksomheder som for eksempel hoteller, siger Per Martensen.

Referat:
For rederiet Fjord Line i Hirtshals er det afgørende for virksomheden, at der bliver fuld adgang til og fra Norge for turister allerede denne sommer.